धनकुटा - ॐ सेना नेपाल पार्टीका केन्द्रीय अध्यक्ष धनबहादुर कुँवरले असन्तुष्ट राजनीतिक दलहरुबीच सहमति नगरी चुनावमा गए मुठभेडको स्थिति आउन सक्ने खतरा बढेको बताएका छन्। सङ्गठन विस्तारको क्रममा धनकुटा आइपुग्नुभएका अध्यक्ष कुँवरले आज पत्रकारसँगको भेटमा जसरी भए पनि चुनाव गरेरै छाड्ने र कुनै पनि हालतमा चुनाव हुनै नदिने अडानमा दलहरु बाँडिने हो भने देश ठूलो अप्ठ्यारोमा पर्ने भन्दै दलहरुबीचको सहमति आवश्यक रहेको बताएका छन्।
जुनसुकै कारणले देश अप्ठ्यारोमा परे पनि सबै जनताले सास्ती व्यहोनुपर्ने भएकाले सबै जिम्मेवार निकायहरु संवेदनशील भएर सही निकास निकाल्नेतर्फ केन्द्रित हुनुपर्नेमा उनले जोड दिए।
ठूला राजनीतिक दलहरुले सबैखाले भावनाको सम्मान गर्न नसकेका कारण थुप्रै दलको जन्म हुनुपरेको बताउँदै अध्यक्ष कुँवरले को ठूलो र को सानो भन्ने छिनोफानो आसन्न संविधानसभाको चुनावमा जनताले नै गरिदिने बताए।
ठूला राजनीतिक दलहरुको विगतको गतिविधि हेर्दा देशले निकास नपाउने ठहर भएपछि आफूहरु राष्ट्र र राष्ट्रियताका लागि राजनीतिक दल खोलेर चुनावी माहोलमा होमिनुपरेको उनको भनाइ थियो।